เรื่องราวสุดเหลือเชื่อของ Sundar Pichai จากเด็กยากจนสู่การเป็น CEO ของ Google

Sundar Pichai ได้ถูกแต่งตั้งให้เป็น CEO ของ Google เมื่อเดือนสิงหาคมปี 2015 เด็กหนุ่มอินเดียกับเรื่องราวชีวิตอันน่าเหลือเชื่อจากคนยากจนกลายเป็นมหาเศรษฐี โดย Pichai ได้รับหุ้นของบริษัทประมาณ 183 ล้านเหรียญ

อ้างอิงจากสื่อชั้นนำอย่าง Bloomberg ได้รายงานว่า การได้รับหุ้นของ Pichai ในครั้งนี้ ถือได้ว่าสูงที่สุดเท่าที่ Google เคยจ่ายมาให้กับผู้บริหารมา

แม้ว่า Larry Page จะยังคงเป็น CEO ของ Alphabet (บริษัทตั้งใหม่และเป็นบริษัทแม่ของ Google) แต่ Pichai ก็มีบทบาทอันสุดเหลือเชื่อในการทำให้ Core หลักและกระแสเงินสดของธุรกิจนั้นแข็งแกร่ง

คำถามที่หลาย ๆ คนคิด คือ Sundar Pichai คือใคร และทำอย่างไรหนุ่มอินเดียรายนี้จึงสามารถไต่เต้าเข้ามารับตำแหน่งที่สำคัญที่สุดของโคตรบริษัทระดับโลกอย่าง Google ได้ เรามาดูเรื่องราวชีวิตโดยย่อของ Sundar Pichai คนนี้กันครับ

ความยากจน และพรสวรรค์ผลักดันให้ไป Standford

Pichai เติบโตขึ้นในเมืองเชนไน ประเทศอินเดีย คุณพ่อเป็นวิศวกรไฟฟ้า ส่วนคุณแม่เป็นคนจดชวเลขก่อนที่ทั้งคู่จะมี Pichai และน้องชายของเขา ครอบครัวของ Pichai มีฐานะยากจน โดยที่เด็กน้อยทั้งสองต้องนอนด้วยกันในห้องนั่งเล่นในอพาร์ทเมนท์ขนาด 2 ห้อง

ในวัยเด็ก Pichai มีพรสวรรค์เรื่องการจดจำตัวเลข ซึ่งครอบครัวของเขาจำได้ว่าเด็กน้อยนั้นสามารถจำเบอร์โทรศัพท์ที่พวกเขาโทรออกได้ทุกเบอร์ ซึ่งโทรศัพท์ที่พวกเขาใช้นั้นเป็นแบบต้องหมุนเอา นอกจากนี้ในบางครั้งเด็กชาย Pichai ยังแสดงให้เห็นถึงความสามารถในด้านการจำในที่การประชุม จนเพื่อนร่วมชั้นเรียนรู้สึกตกใจ

เด็กหนุ่มมีความสนใจในเรื่องของคอมพิวเตอร์อย่างมาก โดยเกมหมากรุก คือ ซอฟต์แวร์ตัวแรกที่เขาเขียนขึ้น เขาได้ศึกษาต่อสาขาวิศวกรรมโลหการ ในสถาบันเทคโนโลยีของอินเดียที่ชื่อ Kharagpur ด้วยความสามารถของ Pichai ทำให้เขาได้รับทุนไปเรียนต่อที่มหาวิทยาลัยชั้นนำอย่าง Stanford

ซิลิคอน วัลเลย์ที่ฝันถึง

การย้ายไปที่ California คือ การก้าวกระโดดครั้งสำคัญของชีวิตเด็กหนุ่ม “ผมรักเทคโนโลยีเสมอ และในตอนที่ผมเป็นเด็กผมใฝ่ฝันถึงซิลิคอน วัลเลย์” Pichai กล่าวในการสัมภาษณ์เมื่อเร็ว ๆ นี้ “ผมเคยอ่านเรื่องราวของมัน และได้ฟังเรื่องเล่าต่าง ๆ มากมายจากลุงของผม”

เมื่อเด็กหนุ่มอินเดียย้ายมาอยู่ที่อเมริกา เขาแทบไม่อยากเชื่อว่าทำไมทุกอย่างมันถึงได้แพงไปหมด กระเป๋าแบ็คแพ็กราคาใบละ 60 เหรียญ นอกจากนี้เขายังคิดถึงแฟนของเขานามว่า Anjali มากด้วยเช่นกัน ในที่สุดทั้งสองก็ได้แต่งงานและมีบุตรชาย และบุตรสาวด้วยกัน

Pichai ได้รับปริญญาวิทยาศาสตรมหาบัณฑิต (Master of Science) ที่ Stanford และตั้งใจที่จะไปเรียน MBA ที่คณะพาณิชยศาสตร์ มหาวิทยาลัย Pennsylvania ก่อนที่จะเข้าทำงานกับ Google เขาเคยทำงานที่ Applied Materials และเคยเป็นที่ปรึกษาให้กับบริษัท McKinsey & Co

จาก Google’s Search Toolbar มาเป็น Chrome

Pichai เข้ารับการสัมภาษณ์ที่ Googleplex ในวันเมษาหน้าโง่ ปี 2004 ซึ่งเป็นวันเดียวกันกับที่ Google ได้ปล่อย Gmail ออกไป ซึ่งทุกคนรวมถึง Pichai ในตอนแรกต่างก็คิดว่าบริการฟรีอีเมล์ตัวนี้ น่าจะเป็นหนึ่งในการเล่นแผลง ๆ ของ Google และการเริ่มงานครั้งแรกของ Pichai กับ Google คือ การเข้าไปทำ Google’s search toolbar

Product ที่ Pichai ทำอยู่ด้วยนั้นเริ่มมีความสำคัญมากขึ้น จนกระทั้ง Microsoft ปล่อยระเบิดลงมาใส่ Google โดยการให้บริการค้นหาของตัวเองที่ชื่อว่า Bing ถูกติดตั้งบน Internet Explorer โดยปริยาย (Default) Pichai มีบทบาทสำคัญต่อเหตุการณนี้ โดยเขาได้โน้มน้าวให้ผู้ผลิตคอมพิวเตอร์ทั้งหลายทำการ preinstall ตัว Toolbar บนเครื่องคอมของพวกเขา เพื่อบรรเทาผลกระทบจากการเปลี่ยนแปลงครั้งนี้

ปัญหาที่เกิดขึ้นนี้ได้นำ Pichai ไปสู่ความสำเร็จครั้งใหญ่ครั้งหนึ่งในชีวิตของเขาเลยทีเดียวนั่นคือ การโน้มน้าวสองผู้ก่อตั้งของ Google อย่าง Larry Page และ Sergey Brin ให้สร้าง Browser ของตัวเองขึ้นมา ผลลัพธ์ที่ได้ก็ คือ Chrome ซึ่งปัจจุบันได้กลายเป็น Browser ตัวเลือกที่มีคนใช้มากที่สุด

ในฐานะผู้นำ Pichai ได้รับการยกย่องจากผู้คนจำนวนมาก และมักจะโฟกัสที่ผลลัพธ์มากกว่าการคาดเดา และด้วยทัศนคติการให้ความสำคัญกับคุณภาพภายในมากกว่ารูปลักษณ์ภายนอก ซึ่งดึงดูดความสนใจของผู้คน ทำให้ให้ Pichai เริ่มได้รับบทบาทสำคัญมากขึ้นเรื่อย ๆ

บทบาทสำคัญของ Pichai กับ Android, Nest และ Chrome OS

อย่าง Android ซึ่งเป็นแผนกที่ Pichai เทคโอเวอร์มาได้ในปี 2013

หนึ่งในความพยายามครั้งสำคัญของหนุ่มอินเดีย คือ การผลักดันโครงการ Android One หรือสมาร์ทโฟนต้นทุนต่ำ เพื่อให้ผู้คนอีก 5 พันล้านคนสามารถเข้าถึงโลกออนไลน์ได้

อีกหนึ่งบทบาทสำคัญของ Pichai คือ การช่วยให้ Google สามารถซื้อ Nest ด้วยเงินจำนวน 3.2 พันล้านเหรียญในปี 2014 ได้สำเร็จ

ซึ่งครั้งหนึ่งในปี 2011 Pichai เคยทวีตความชื่นชอบของเขาเกี่ยวกับงานออกแบบ iPod ของ Tony Fadell และทีม ซึ่งต่อมา Tony กลายมาเป็น CEO ของ Nest Labs สตาร์ทอัพที่ทำพวก Smart Home

Pichai ยังเป็นผู้อยู่เบื้องหลังระบบปฏิบัติการ Chrome OS ที่ใช้ขับเคลื่อนแล็บท็อปราคาประหยัดของ Google นามว่า Chromebook

แม้ว่าเขาจะเคยถูกทาบทามให้ไปทำงานในตำแหน่งระดับสูงจาก Twitter ถึงสองครั้งสองครา แต่หนุ่มอินเดียก็ยังคงภักดีกับ Google ต่อไป

ด้วยความที่เข้าใจถึงวิสัยทัศน์ของ Page ทำให้บ่อยครั้งที่ Pichai ทำหน้าที่เป็นคนแปลสิ่งที่ Larry Page อยากจะสื่อสาร เพื่อให้คนอื่น ๆ ในทีมเข้าใจได้ง่าย

Larry Page คนที่สอง

ความสำเร็จจาก Chrome, App และ Android ทำให้ Pichai ถูกโปรโมทให้ทำงานในตำแหน่งสำคัญในปลายปี 2014 โดย Page ให้เขาดูแลผลิตภัณฑ์เกือบทั้งหมดของบริษัทไม่ว่าจะเป็น Search, Map, Google+, Commerce และ Ads รวมถึงโครงสร้างพื้นฐาน ลงท้ายเขาเปรียบเสมือน Larry Page คนที่สองคอยที่สั่งการและควบคุมการดำเนินธุรกิจ Google ให้เป็นไปตามวิสัยทัศน์

Page นั้นเคารพ Pichai มาก “Sundar มีทักษะความสามารถที่ล้นเหลือในการมองเห็นสิ่งต่าง ๆ ที่อยู่ข้างหน้า และก็ทำการพาทีมเคลื่อนตัวไปสู่สิ่งเหล่านั้น” เพจได้เขียนลงในบันทึกประกาศสำหรับโปรโมท Pichai ว่า “พวกเราเห็นสิ่งที่เกิดขึ้นตาต่อตา เมื่อสิ่งเหล่านั้นกลายเป็น Product ซึ่งทำให้เขา (Pichai) เหมาะสมอย่างยิ่งสำหรับตำแหน่งนี้”

และเมื่อบริษัทได้เปลี่ยนโครงสร้างองค์กร (Alphabet) เมื่อเกือบขวบปีที่ผ่านมา จึงไม่แปลกใจเลยว่าทำไม Pichai ถึงได้รับการทาบทามให้นำพา Google เพราะเขามีบทบาทหลายอย่างกับ Product หลักของบริษัทนั่นเอง

แม้ว่า Pichai จะเป็นคนที่ไม่ต้องการให้ใครรู้ถึง แต่เขาก็ยินดีที่จะพูดในสิ่งที่เขาเชื่อออกมา โดยการสนับสนุนข้อคิดเห็นบางอย่างเกี่ยวกับการอพยพของ Donald Trump โดยเขาได้เขียนโพสต์เพื่อแสดงออกถึงมุมมองของเขาที่ว่า “อยาให้ความกลัวมาทำลายคุณค่าของเรา พวกเราต้องสนับสนุนมุสลิม และชนกลุ่มน้อยอื่น ๆ ทั้งในอเมริกาและทั่วโลก”

นักโพสต์ Google+ ตัวยง

และแม้ว่า Pichai จะไม่ใช้ Instagram และนาน ๆ จะทวีตสักครั้ง แต่เขาก็เป็นนักโพสต์ตัวยงคนหนึ่งของ Google+ ตลอดหลายปี จุดนี้แสดงให้เราเข้าใจเกี่ยวกับบุคลิกของ Pichai มากขึ้น

โพสต์ส่วนใหญ่ของเขามักเกี่ยวกับการปล่อยตัว Chrome แต่ก็ยังมีโพสต์อื่น ๆ ที่เกี่ยวกับคนที่เขาชื่นชอบไม่ว่าจะเป็น Nelson Mandela, Anthony Shadid, Dennis Ritchie, Wangari Maathai, John McCarthy และ Aaron Swartz

เรายังรู้อีกว่า Pichai นั้นชอบกีฬาคริกเก็ต และเกม Flappy Bird ถึงขนาดบินไปเจอผู้สร้างอย่าง Dong Nguyen ที่เวียดนาม

ฮีโร่ของชาวอินเดีย

ในประเทศบ้านเกิด Pichai ดูเหมือนจะเป็นฮีโร่ของผู้คน “คุณได้ทำในสิ่งใครหลาย ๆ คนต่างฝันถึง” Harsha Bhogle ผู้สัมภาษณ์กล่าวในขณะที่ดำเนินการช่วงถามตอบกับระหว่าง Pichai กับนักเรียนในมหาวิทยาลัย Delhi

นอกจากนี้ Pichai ยังได้เข้าพบกับ Narendra Modi นายกรัฐมนตรีของอินเดียอีกด้วย

แม้ว่าจะก้าวหน้าในอาชีพการงาน แต่ Pichai ก็ยังเป็นคนที่ถ่อมตัวอย่างมาก เขากล่าวว่า “มันดีเสมอที่ทำงานกับผู้คนที่ทำให้คุณรู้สึกไม่เชื่อมั่นในตัวเอง นั่นแหละคือช่วงที่คุณจะได้ผลักดันขีดจำกัดของคุณให้เพิ่มมากขึ้น”

ข้อมูลอ้างอิง

[บทความ] The incredible rise of Sundar Pichai, one of the most powerful CEOs in the world
http://www.businessinsider.com/sundar-pichai-about-2016-2

[เครดิตรูปภาพ] The incredible rise of Sundar Pichai, one of the most powerful CEOs in the world